กรมชลประทาน เร่งระบายน้ำเจือจางน้ำเน่าเสียในลำน้ำกวง อำเภอสันทราย จังหวัดเชียงใหม่
นายทวีศักดิ์ ธนเดโชพล รองอธิบดีกรมชลประทาน เปิดเผยว่า กรมชลประทาน โดยสำนักงานชลประทานที่ 1 ได้สั่งการให้เจ้าหน้าที่ลงพื้นที่ไปตรวจสอบสภาพปัญหาในลำน้ำกวงบริเวณบ้านท่าทุ่ม ต.สันพระเนตร อ.สันทราย จ.เชียงใหม่ หลังพบว่าประชาชนกำลังประสบปัญหาลำน้ำแม่กวงส่งกลิ่นเน่าเหม็น เนื่องจากเกิดฝนทิ้งช่วงประมาณ 2-3 สัปดาห์ที่ผ่านมา ทำให้ระดับน้ำลดต่ำลง เกิดการเน่าเสียส่งกลิ่นเหม็น จึงได้สั่งการให้โครงการส่งน้ำและบำรุงรักษาแม่แฝก-แม่งัด ทำการระบายน้ำเพื่อช่วยเจือจางน้ำเน่าเสียในพื้นที่ดังกล่าว จนสถานการณ์เริ่มคลี่คลายไปในทางที่ดีขึ้นขณะเดียวกันภายหลังเกิดปัญหาน้ำเน่าเสีย โครงการส่งน้ำและรักษาแม่แฝก-แม่งัดสมบูรณ์ชล ได้ทำการระบายน้ำจากปลายคลองส่งน้ำแม่แฝก อ.สันทราย ลงลำน้ำแม่กวงในอัตรา 2 ลบ.ม/วินาที เพื่อช่วยเจือจางน้ำเสียในลำน้ำกวง รวมระยะทางประมาณ 13 กิโลเมตร โดยก่อนที่จะระบายน้ำเพื่อแก้ไขปัญหาดังกล่าว ทางโครงการได้ระบายน้ำบริเวณหน้าฝายที่เน่าเสียออกก่อน เพื่อเตรียมรับน้ำคุณภาพดีที่ได้ระบายลงมา พร้อมประชาสัมพันธ์ถึงสถานการณ์น้ำและการให้ความช่วยเหลือ ให้กับผู้ใหญ่บ้านหมู่ 7 ต.สันพระเนตร ตลอดจนชาวบ้านในพื้นที่ได้รับทราบอย่างทั่วถึง โดยโครงการฯจะระบายน้ำอย่างต่อเนื่อง จนกว่าสถานการณ์จะเข้าสู่ภาวะปกติ เพื่อรักษาระบบนิเวศ และกำชับให้เจ้าหน้าที่เฝ้าระวังและติดตามสถานการณ์น้ำในพื้นที่อย่างใกล้ชิด เพื่อลดผลกระทบที่เกิดขึ้นกับประชาชนด้านนายสุดชาย พรหมมลมาศ ผู้อำนวยการสำนักงานชลประทานที่ 1 กล่าวว่า ได้ประชาสัมพันธ์เกี่ยวกับสถานการณ์น้ำอย่างต่อเนื่อง พร้อมกับบริหารจัดการน้ำในช่วงฤดูฝนตามมาตรการของกรมชลประทานที่วางไว้อย่างเคร่งครัด แม้จะอยู่ในภาวะฝนทิ้งช่วงและปริมาณน้ำต้นทุนมีอยู่อย่างจำกัดก็ตาม เพื่อให้ประชาชนได้รับผลกระทบน้อยที่สุด